《走笔送家紫驭孝廉》
清代·陈恭尹

薄暮山归力殊惫，小童报子将于迈。披衣急欲走送君，东西城隔愁无奈。

君来几日秋已穷，黄花开残多朔风。摩天黄鹄却垂翅，鹰隼横厉盘高空。

我闻志士有如弓在挽，其屈愈深发弥远。看君才气固落落，世上何人在心眼。

明朝闻道理帆樯，短歌相送不成章。飞扬之望属吾子，仆不如人今老矣。

作者简介：陈恭尹（1631 ～1700），字元孝，初号半峰，晚号独漉子，又号罗浮布衣，汉族，广东顺德县（今佛山顺德区）龙山乡人。著名抗清志士陈邦彦之子。清初诗人，与屈大均、梁佩兰同称岭南三大家。又工书法，时称清初广东第一隶书高手。有《独漉堂全集》，诗文各15卷，词1卷。